P r í l o h a  4

	Predstava o budúcnosti z Banffu

(Text výzvy bol odovzdaný Kofi Annanovi počas Mimoriadneho VZ OSN v New Yorku v roku 1998, ktoré bolo venované drogám; a následne generálnym tajomníkom Annanom zaslaný premiérom všetkých členských štátov OSN, teda aj na Slovensko)

	Sme skupina mladých ľudí z 24 krajín, ktorí sa stretli v Banffe, aby rozobrali spoločné problémy so zneužívaním drog a podelili sa o svoje skúsenosti a úspechy pri úsiliach, ako tomu predísť. 
	Berte to ako naše návrhy. Dúfame, že naše hlasy vypočujú vodcovia sveta, keď sa stretnú v júni v OSN, ako aj tí, ktorí zaujímajú miesta, kde môžu robiť také rozhodnutia, ktoré ovplyvnia naše životy.

1. Účasť mládeže
	Uvedomujeme si, že máme problémy, aj to, že mnohí z nás užívajú drogy. Nemôžeme vyriešiť svoje problémy sami, ale nikto ich ani nemôže vyriešiť za nás. Tak ako mnoho iných mladých ľudí z celého sveta robíme všetko, čo je v našich silách, aby sme predišli zneužívaniu drog. Máme určité nápady a riešenia, ktoré sme sa naučili vlastnou skúsenosťou. Dokázali sme už, že môžeme úspešne vyriešiť svoje vlastné problémy.
	Chceli by sme dostať šancu byť vypočutí a pracovať s našimi rodičmi, učiteľmi a mnohými ďalšími ľuďmi tak, aby sa naše životy stali lepšími. Keď sa zhromaždia zástupcovia vlád, aby hovorili  o prevencii abúzu drog u mladých ľudí, tak ako to bude teraz v júni v OSN, chceli by sme, aby predstavitelia mladých ľudí mohli predostrieť také návrhy, o ktorých veríme, že budú viesť k naozajstným riešeniam. Dalo by sa veľa dosiahnuť, ak by sme mali možnosť zúčastňovať sa ruka v ruke na medzinárodných fórach.

2. Zohľadňovanie kultúry
	Prišli sme sem z celého sveta a hovoríme rôznymi jazykmi. Ale spolu sme si zaspievali i zatancovali. Počúvali sme sa navzájom a naučili sa veľa vecí, ktoré s nami zostanú aj keď sa rozídeme. Ak naše spoločnosti budú otvorené voči bohatstvu rozličných kultúr a budú mať v úcte osobné odlišnosti (napr. spôsoby života homosexuálov či lesbičiek), myslíme si, že to ľuďom pomôže pochopiť sa navzájom a lepšie spolu komunikovať.
	Občas sa stáva, že preventívne posolstvá proti abúzu drog neberú ohľad na kultúru a tradície ľudí, ktorým majú pomáhať a tí, ktorí tieto posolstvá prinášajú, nepočúvajú to, čo si o tom všetkom myslia a hovoria ľudia, ktorých chcú osloviť. Myslíme si, že prevencia abúzu drog má rešpektovať kultúrne odlišnosti a zároveň dodržiavať ľudské práva. Prevencia abúzu drog by sa mala zakladať na jazyku, hudbe a farbách presne toho miesta, kde sa má uplatňovať.

3. Otázky pohlavia
	Ako dievčatá a mladé ženy máme svoje vlastné potreby a prežívame v živote odlišné problémy. Medzi nami sú i také, ktoré sú zneužívané už doma, sú vykorisťované a nútené k prostitúcii. Niektoré z nás berú drogy, len aby zabudli na všetku túto bolesť a utrpenie. Všetci ľudia by si to mali uvedomiť. Aj my potrebujeme činnosti a programy, nasmerované na nás a na naše špeciálne potreby. Na tieto programy by sa mali venovať dostatočné prostriedky a tak isto aj na kampane, ktoré by povedali svetu všetko o našich problémoch.

4. Vzdelávanie  
	Aj keď to ešte potrvá zopár rokov, kým nás bude možno nazvať „dospelákmi“, myslíme si, že vieme už dosť na to, aby sme mali vlastný názor na svoju budúcnosť. Tí z nás, ktorí majú to šťastie a chodia do školy, pociťujú, že nie vždy  sa  učíme o tom, čo potrebujeme vedieť. Chceme len, aby nás v školách učili úprimne, čestným spôsobom ako máme obstáť v živote. Vzdelávanie o drogách by sa malo zakladať na presnej informácii, podávanej pútavo a tými, ktorí majú skutočné poznatky a skúsenosti, vrátane osôb nášho veku, ktorí rozumejú našim problémom a vedia ako nás osloviť.
	Mnohí z nás nemajú možnosť chodiť do školy, a tak sa musíme naučiť prežiť na uliciach. Myslíme si však, že každý má mať právo chodiť do školy a naučiť sa to, čo je nevyhnutné pre to, aby sa stal zodpovedným občanom. Malo by sa vyvinúť maximálne úsilie na to, aby každý mohol dostal vzdelanie, čo znamená aj vyjsť za múry inštitúcií a osloviť mladých ľudí kdekoľvek sa nachádzajú, či už na pracovisku, alebo hoci aj na ulici.
	Sme pripravení prevziať svoju úlohu vo vývoji našich spoločností, ale potrebujeme príležitosti, aby sme dobre použili a aktívne uplatnili to, čo sme sa naučili. Mnohí z nás, najmä tí z rozvojového sveta, si nedokážu nájsť prácu, čo zvyšuje našu nespokojnosť a vzbudzuje pocit, že sme stratení alebo zavrhnutí. Keď sa človek takto cíti, často to vedie k abúzu drog. Vytvorenie pracovných príležitostí, ktoré nám bez vykorisťovania dajú možnosť spoluvytvárať budúcnosť našich spoločností, je jedna z možností ako vlády môžu preukázať svoje úprimné rozhodnutie znížiť abúzus drog.

5. Alternatívne aktivity
	Zároveň my všetci - mladí muži i ženy - sa radi zabavíme. Tešíme sa, ak môžeme stráviť čas so svojimi priateľmi. Ak nám okolnosti bránia v tom, aby sme sa pridali k takýmto normálnym aktivitám mladých ľudí, občas začneme robiť menej užitočné veci, medzi nimi aj užívanie drog.
	Preto je dôležité, aby mladí ľudia mali poruke dostupné a nie drahé možnosti a miesta, kde sa môžu schádzať, zušľachťovať svoj cit pre umenie, zašportovať si alebo sa zúčastniť na iných činnostiach, ktoré ich vyzývajú na sebaprekonanie a rozvíjajú im sebadôveru, avšak v bezpečnom prostredí.

6. Liečba a zdravotnícke služby
	Abúzus drog je zdravotnícky problém. Keď prežívame svoje problémy s drogami, často nemáme prístup k zdravotníckym službám, ani k liečbe. Vtedy potrebujeme pomoc, ktorá nás dosiahne kdekoľvek, kde sme - v škole, na ulici, alebo vo väzení.
	Každá liečba by však mala rešpektovať našu dôstojnosť a obsahovať podporu pre nás aj potom, keď sa po nej vrátime späť do svojho prostredia.

7. Médiá          
	Masmédiá podávajú falošné obrázky úspechu a šťastia, pri ktorých sa alkohol a drogy ukazujú ako sprievodcovia, ktorí vylepšujú životy mladých ľudí. Zároveň médiá venujú dosť malú pozornosť takým dôležitým veciam, ako je násilie voči ženám a deťom. Chceli by sme vidieť skôr svoj pozitívnejší obraz v médiách. Radi by sme videli aj zákony a pravidlá proti takým posolstvám z médií, ktoré podporujú a propagujú abúzus drog. Sme presvedčení, že tie výrobky, ktoré nás môžu poškodzovať, by mali niesť varovné označenia.

8. Výmena informácií a kontakty
	Chceme mať pravidelný kontakt s inými programami v našich regiónoch aj mimo nich, byť informovaní a učiť sa jedni od druhých. Nástroje ako sú Internet a dokumentačné centrá môžu šíriť informácie užitočné pre rôzne programy. Aj konferencie, semináre a výcvikové akcie nám môžu dať čas na uvažovanie o podstatných a komplexných otázkach abúzu drog.

9. Hodnotenie   
	Sme presvedčení, že vieme veľa o tom, čo je v prevencii a liečbe abúzu drog účinné, ale ešte stále sa máme čo učiť, aby sme odlíšili to, čo má najväčší podiel na úspechu. Bude treba venovať viac pozornosti hodnoteniu preventívnych a liečebných programov, pričom my sami musíme naše problémy definovať jasnejšie a naše riešenia navrhovať a vykonávať precíznejšie.

10. Dohovory, politika a právo
	Keď my mladí spolu hovoríme, každý z nás pociťuje, že problémy, s ktorými sa stretávajú mladí ľudia, sú na celom svete podobné. Chceme, aby sa naši vodcovia spojili s nami v jednotnej akcii na predchádzanie abúzu drog u mladých ľudí. Nejde len o to, aby si krajiny navzájom pomáhali v liečbe drogových závislostí, v zastavení obchodu s drogami a postavili sa proti porušovaniu našich ľudských práv, ale aj o to, aby dali mladým ľuďom príležitosť zapojiť sa do programov prevencie abúzu drog.
	Mnohí z nás ešte nikdy nevolili, ale už čoskoro budeme. A preto by sme našim vlastným krajinám radi povedali: Prijmite tú prácu, ktorú vykonávame v oblasti drog a podporte nás v nej zaistením našej bezpečnosti, odstránením korupcie, aj tým, že naučíte policajtov byť viac citlivými voči našim potrebám. Pochopte, že aj tí z nás, ktorí zneužívali drogy, potrebujú dostať druhú šancu. A keď už musíte príkladne trestať, urobte tak s obchodníkmi s drogami, ale nie tým, že obeťou sa stane ten, kto nadmerne užíva drogy.
	Vieme tiež veľmi dobre, že tabak a alkohol predstavujú obrovský priemysel, ktorý prispieva do národných ekonomík, ale taktiež spôsobujú veľké škody nášmu zdraviu. Všetky národy by mali postupne podniknúť také kroky, aby sťažili mladým ľuďom prístup k takýmto drogám, a to zdanením, dodržiavaním vekovej hranice a iných zákonov, ako i prísnejšou politikou pri udeľovaní licencií. Vieme tiež, že veľmi mladí ľudia, často deti, zneužívajú aj zákonne dostupné prchavé inhaláty, ako i lepidlá, benzín, gleje. Potrebujeme sa zamyslieť aj nad tým, ako vyriešiť tento problém.

11. Zdroje a financovanie
	Občas sa nám zvykne hovorievať, že my sme budúcnosť sveta. Ak je to pravda, radi by sme uvideli, ako sa naši vodcovia skutočne a dlhodobo venujú  tejto budúcnosti tým, že vysokou prioritou bude pre nich podpora mládežníckych programov a centier. Sme pevne presvedčení, že všetky peniaze utratené na nás sú investíciou do budúcnosti - investíciou na prospech celej spoločnosti.
	Veríme, že privátny sektor dokáže viac pomôcť v prevencii abúzu drog v našich spoločnostiach, a preto chceme požiadať Organizáciu Spojených národov o to, aby podporila väčšiu úlohu obchodu a priemyslu v zabezpečovaní dostupných programov prevencie a liečby.

12. Naša predstava
	Posielame tento odkaz Organizácii Spojených národov,  jej členským štátom, ostatným ľuďom, ktorých znepokojuje naša budúcnosť, ako i všetkým mladým, ktorí chcú podniknúť niečo proti zneužívaniu drog.

	Tešíme sa na spoluprácu s nimi, aby sa naša predstava stala skutočnosťou.

Banff (Alberta, Kanada), 18. apríl 1998.

	Fórum mladých pre prevenciu abúzu drog sa konalo v Banff, Alberta, Kanada, od 14. do 18. apríla 1998. Zišlo sa vyše 180 mladých z 24 krajín, aby si porovnalo a vymenilo skúsenosti o prevencii abúzu drog a vytvorilo sieť pre inovatívne programy mládeže.
	Stretnutie bolo nielen informatívne - mnohé pozvané skupiny predviedli netradičné prístupy k prevencii, s použitím divadla, športu, graffiti, hudby a iných tvorivých aktivít. Veľa takýchto zručností sa demonštrovalo na predstaveniach, ktoré preklenuli rečové bariéry.
	Kolektívna skúsenosť a názory mladých delegátov sú zhrnuté v odporúčaniach, ktoré ste si prečítali. Je to súhrn toho, ako sa mladí pozerajú na prevenciu abúzu drog.
	Podujatie zorganizoval Medzinárodný program OSN pre kontrolu drog (UNDCP) v tesnej spolupráci s Kanadským centrom  pre abúzus drog (CCSA) a Komisiou pre abúzus alkoholu a drog v Alberte (AADAC), za podpory vlád Kanady, Talianska, Nórska, Švédska a Anglicka.

Bratislava, jún 1998					© Preklad    PhDr. Alojz Nociar, CSc.
								     národný spolupracovník WHO
pre EAAP 2000-2005